Umbes viis majandusdoktorandi  alustas koos minuga matemaatikateaduskonna Gregory Margulise mõõduteooria ja integratsiooni ainet, lõpuks jäi neist ainesse ainult üks. Üks teine doktorand vaatas Margulise internetist järgi - selgub, et Margulisel on Fieldsi medal (matemaatika kõrgeim auhind) ja Wolfi auhind. Margulisel on ülihea käekiri, nagu trükitud, üks teine doktorand ütles, et tahab seda oma arvutisse fondiks. Mõõduteoorial peale Lebesgue'i mõõdust elementaarse arusaama andmise majanduses erilist rakendust ei ole, võtsin selle lihtsalt  huvi pärast ja et matemaatikaoskused rooste ei läheks. Mõõduteooria oli mu sügissemestri kõige keerulisem aine, arusaamine jäi pealiskaudseks. Aine põhines täielikult tõestustel nagu puhta matemaatika ainest oodata võib. Raamat oli Folland "Real analysis. Modern techniques and their applications". See on hea süsteemiga ja loogiliselt üles ehitatud, ainukesed vead on mõned teksti trükivead, mis mõistmist ei sega. Sisu on tihe ja lakooniline, tõestused on väga lühidalt esitatud, nii et raamat võiks rahulikult  kaks korda paksem olla. Minu jaoks oli Follandi raamat natuke liiga lakooniline, oleksin tahtnud tõestustes rohkem samme näha ja ülesanded oleksid võinud lihtsamad olla, sest umbes viiendikuga ei saanud ma hakkama. Mõõduteoorias võtsime läbi peatükid 1-3 ja algused 6. ja 7. peatükist